ការសម្ភាសន៍របស់លោកយាយថាំ រឿប

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះថាំ រឿប

***ពត៌មានសង្ខេបរបស់លោយាយថាំ រឿប***

*សព្វថ្ងៃនេះលោកយាយថាំ រឿបមានអាយុ៦៨ឆ្នាំហើយ គាត់មិនបានចាំថ្ងៃខែឆ្នាំកំណើតរបស់គាត់ទេដោយសារតែគាត់ម្តាយគាត់បានស្លាប់ពេលគាត់ទើបតែបានអាយុ១ខែកន្លះ។ គាត់មានស្រុកកំណើតនៅខេត្តសៀមរាប គាត់មានបងប្អូនចំនួន៩នាក់ ហើយគាត់ជាកូនពៅក្នុងគ្រួសារ*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?  
ខ៖ ចាស។

ក៖ បាទ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី០៣ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ស្រុកសៀមរាប ខេត្តសៀមរាបណាយាយណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ? ឈ្មោះរបស់យាយ?។

ខ៖ ឈ្មោះហាស?

ក៖ បាទ។

ខ៖ ឈ្មោះថាំ រឿប។

ក៖ ថាំ រឿប?

ខ៖ ចាស។

ក៖ ចុះយាយមានឈ្មោះហៅក្រៅទេ?

ខ៖ អត់មានទេ ប៉ុនេគេហៅតែមុចៗប៉ុនឈ្មោះនៅក្នុងសៀវភៅដាក់ថាថាំ រឿបទេ។

ក៖ ឈ្មោះហៅក្រៅឈ្មោះមុច?

ខ៖ ចាស។

ក៖ ចុះមកដល់ឆ្នាំនេះយាយមានអាយុប៉ុន្មានឆ្នាំហើយ?

ខ៖ អាយុ៦៨ហើយកូន។

ក៖ បាទចុះយាយចាំថ្ងៃខែឆ្នាំកំណើតយាយបានទេ?

ខ៖ ខ្ញុំអត់ចាំទេ។

ក៖ ចុះឆ្នាំចាំបានទេយាយ ឆ្នាំណាដែរ ឆ្នាំជូត ឆ្នាំឆ្លូវ ឆ្នាំរោង?

ខ៖ អត់ដឹងទេកូន បើថាមិនដឹងចុះបើម្តាយខូចតាំងពី១ខែកន្លះ។

ក៖ ចុះយាយមានស្រុកកំណើតនៅឯណាដែរយាយ?

ខ៖ ស្រុកកំណើតនៅខាងសរស្តម សៀមរាបយើងណឹងឯង ផ្លូវទៅស្វាយណាកូន។

ក៖ អរ សរស្តម។

ខ៖ ចាស។  
ក៖ បាទ ចុះយាយមានងបងប្អូនចំនួនប៉ុន្មាននាក់ដែរយាយ?

ខ៖ បងប្អូន៩នាក់ ។

ក៖ ៩នាក់?

ខ៖ ចាស។

ក៖ ចុះយាយជាកូនទីប៉ុន្មានដែរ?

ខ៖ កូនទី១។

ក៖ កូនបងគេ?

ខ៖ ប្អូនគេ ពៅគេបង្អស់។

ក៖ មានបងប្អូនប្រុសប៉ុន្មាន ស្រីប៉ុន្មានដែរយាយ?

ខ៖ ស្រី៣ ប្រុសប៉ុន្មានអញ្ចេះ។

ក៖ ប្រុស៦។

ខ៖ ប្រុស៦នាក់។

ក៖ ចុះយាយអាចជួយប្រាប់ឈ្មោះបងប្អូនទាំងអស់របស់យាយបានទេ? ពីបងគេមកចាំទេយាយ?

ខ៖ ខ្ញុំអានបានលោកគ្រូ មុខដំបូងឈ្មោះយឿម អរយ៉េន យ៉េនរួចយឿម យឿមរួច  
សឿន រអស៊ុន ស៊ុនរួចបានតឿន តឿនរួចបានរឿប រឿបរួចបានរៀប។

ក៖ បាទ បន្ទាប់មកទៀត?

ខ៖ បន្ទាប់មកទៀតមិនដឹងពីណាភ្លេចអស់ហើយ អឺបងយ៉ាត នោះឯង បងប្អូន៩នាក់។

ក៖ បាទយាយ ចុះយាយមាននៅចាំទេថាកាលពីក្មេងៗយាយចូលចិត្តធ្វើអ្វីខ្លះដែរជាមួយបងប្អូន ឬក៏ធ្វើការងារអ្វីខ្លះដែរជាមួយបងប្អូនយាយ?

ខ៖ កាលពីក្មេងមិញនោះហា?

ក៖ បាទ។

ខ៖ លោកគ្រូអត់មានបានធ្វើអីទេ ធ្វើដូចថាយើងធ្វើស្រែធ្វើភ្លឺណាលោកគ្រូនោះឯងមានធ្វើអីទេ។

ក៖ ធ្វើតែស្រែទេ?

ខ៖ ចាស ធ្វើស្រែមានអីទេ មានអីទេមានតែធ្វើស្រែប៉ុណ្ណោះឯង។

ក៖ ចុះបានលេងអីទេជាមួយគ្នាកាលពីក្មេងៗចូលចិត្តលេងអ្វីដែរជាមួយគ្នា?

ខ៖ មានលេងអី។

ក៖ លេងលោតកៅស៊ូអីទៅ?

ខ៖ លេង កាលពីតូចលេងលោតអន្ទាក់អីចេះតែគ្នាលេងទៅណាកូនក្មេង។

ក៖ ចឹងយាយបានទៅរៀនទេកាលពីក្មេង?

ខ៖ ទៅរៀនលោកគ្រូ។

ក៖ រៀនដល់ថ្នាក់ទីប៉ុន្មានដែរយាយ?

ខ៖ ដល់តែថ្នាក់ទី២ទេប៉ុន្តែថ្នាក់ទី២និងរៀនមួយថ្ងៃពីរថ្ងៃឃ្វាលគោលឃ្វាលក្របីទៅណាលោកគ្រូមានឯណា។

ក៖ ចុះយាយនៅចេះសរសេរអក្សរខ្មែរទេសព្វថ្ងៃណឹងចេះអានទេ?

ខ៖ អក្សរខ្មែរស្គាល់ប៉ុន្តែអត់ចេះសរសេរលោកគ្រូអត់ចេះអាន អក្សរអីក៏ខ្ញុំស្គាល់ដែរប៉ុនអត់ចេះលោកគ្រូ។

ក៖ ចុះនៅពេលដែលសម័យលន់ នល់ យាយមានអាយុប៉ុន្មានឆ្នាំដែរយាយ?

ខ៖ កាលសម័យលន់ នល់អាយុ៥ឆ្នាំទេលោកគ្រូ។

ក៖ ៥ឆ្នាំទេ?

ខ៖ ចាស។

ក៖ បាទ ចុះយាយមានចាំទេថាសម័យលន់ នល់ណឹងមានអ្វីកើតឡើងខ្លះដែរយាយ?ខ៖ ខ្ញុំកាលនោះអត់ចាំទេលោកគ្រូដែលខ្ញុំក្មេងណាលោកគ្រូ ខ្ញុំអត់ចាំទេ អត់មានចាំអីទេខ្ញុំក្មេង។

ក៖ ចុះនៅសម័យប៉ុល ពតវិញយាយមានអាយុប៉ុន្មានឆ្នាំដែរ?

ខ៖ កាលសម័យប៉ុល ពតដែលខ្ញុំបានគ្រួសារអាយុ២០ជាងលោកគ្រូ។

ក៖ ចឹងយាយបានគ្រួសារមុនសម័យប៉ុល ពតមែនទេយាយ?

ខ៖ ចាស ២ឆ្នាំលោកគ្រូ។

ក៖ បាទ ចុះកាលសម័យប៉ុល ពតដំូបងណឹងយាយជម្លៀសដំបូងទៅខាងណាដែរយាយ?

ខ៖ កាលដែលគេជម្លៀសទៅខាងឃុំថ្មីទឹកជោរយើងណាលោកគ្រូ។

ក៖ ចុះយាយចាំទេថាគេឲ្យធ្វើអ្វីខ្លះដែរកាលជំនាន់ប៉ុល ពត?

ខ៖ គេឲ្យខ្ញុំនេះលើកភ្លឺ លើកទំនប់ ជីកប្រឡាយណាលោកគ្រូ។

ក៖ ចុះការហូបចុកសម័យប៉ុល ពតណឹងយ៉ាងម៉េចដែរយាយ?

ខ៖ កាលសម័យប៉ុល ពតលោកគ្រូដូចខ្ញុំជម្រាបប្រាប់ហើយ ដូចសម័យដូចពីមុនណា មិនអត់ថាអត់ឃ្លានដូចនេះដែរលោកគ្រូ អង្ករមួយកំប៉ុងគ្នា៤ ៥នាក់ ក៏គេឲ្យខ្ញុំហូបដែរលោកគ្រូ សម្លរមួយខ្ទះគេឲ្យប៉ុណ្ណេះគ្នា៤ ៥នាក់ក៏ហូបដែរ។

ក៖ ចុះយាយមានកូននៅសម័យប៉ុល ពត?

ខ៖ កាលនោះមិនទាន់មានកូនទេលោកគ្រូ មានតែបងប្អូនកូនក្មួយនៅជាមួយទៅក៏ចេះតែនាំគ្នាហូបទៅណា។

ក៖ ចុះយាយធ្វើការងារអ្វីខ្លះដែរសម័យប៉ុល ពត?

ខ៖ សម័យប៉ុល ពតនោះខ្ញុំអត់បានធ្វើអីទេគ្រាន់តែគេថាឲ្យយើង ដាំបន្លែដាំបន្លុកដាំចេកដាំអីទៅណាលោកគ្រូ មកវិញក៏យើងដាំបាយគេឲ្យវាយជួងទៅក៏ទៅស៊ីទៅនាំគ្នាស៊ីទៅ នោះឯងមានស្អីមានតែប៉ុណ្ណោះឯង។

ក៖ ចុះយាយគេជម្លៀសទៅប៉ុន្មានកន្លែងដែរកាលណឹងយាយ?

ខ៖ ខ្ញុំអត់មានទៅប៉ុន្មានកន្លែងទេលោកគ្រូមានតែទៅកន្លែងទឹកជោរ ភូមិថ្មីយើងក្រោមប៉ុណ្ណោះឯង។

ក៖ អត់មានទៅកន្លែងផ្សេងទៀតទេ?

ខ៖ អត់ទេលោកគ្រូ។

ក៖ បាទ ចុះនៅពេលដែលបែកពីប៉ុល ពតវិញយាយមកនៅសៀមរាបនេះម៉ងឬក៏ទៅនៅនោះសិន?

ខ៖ នៅនិងស្រុក នៅនិងស្រុកវិញដែលគេដូចថាគេដូចសម័យដែល ពួកវៀតណាមដែលគេរំដោះបានមកខ្ញុំនៅនិងស្រុកវិញ នៅនិងស្រុកយើងភូមិនិងចារយើងណាលោកគ្រូ អាខាងក្រោមតាប៉ុនអាខាងលើតាប៉ុននោះឯងនៅខាងនៅខាងប្តីទេ បើស្រុកខ្ញុំនៅឯណេះទេតែខ្ញុំនៅខាងប្តី។

ក៖ អញ្ចឹងយាយមកនៅសៀមរាបនេះប៉ុន្មានឆ្នាំហើយយាយ?

ខ៖ មកនៅគិតមើលលោកគ្រូមកនៅតាំង៣០ ឡើងដល់៦០ជាងហើយលោកគ្រូ។

ក៖ ៣០ឆ្នាំជាងហើយ?

ខ៖ ចាស ៣០ឆ្នាំជាងហើយ។

ក៖ ចុះមូលហេតុអ្វីបានដូរមកនៅណេះដែរយាយ?

ខ៖ ព្រោះអីនៅភូមិនោះរកអត់បានហូបចេះហើយក៏មកវាអត់និងប្តីទៅក៏នាំកូនមកទៅ រហេមរហាមទៅលោកគ្រូ។

ក៖ ចុះម្តាយរបស់យាយមានឈ្មោះអ្វីដែរយាយ?

ខ៖ ម្តាយបង្កើតហាស?

ក៖ បាទ។

ខ៖ ម្តាយបង្កើតឈ្មោះឃោ។

ក៖ ចុះគាត់មានស្រុកកំណើតនៅឯណាដែរ?

ខ៖ ស្រុកកំណើតគាត់នៅជាមួយនោះឯងនិងយើងខាងបែតក្រឡាញ់ នេះបែតសរស្តមណឹងឯងប៉ុន្តែស្រុកកំណើតនៅឯនោះឯង ដែលខ្ញុំបានប្តីមកខ្ញុំមកនៅចារក្រោមយើងតាប៉ុន។

ក៖ ចុះឪពុករបស់យាយមានឈ្មោះអ្វីដែរ?

ខ៖ ឈ្មោះថាំ។

ក៖ ថាំ?

ខ៖ ចាស។

ក៖ បាទ ចុះពួកគាត់ទាំងពីរណឹងជាមនុស្សបែបណាដែរយាយ? ជាមនុស្សកាច ឬក៏ស្លូតដែរ?

ខ៖ ពុកខ្ញុំនោះហាស?

ក៖ បាទ ឪពុកម្តាយ។

ខ៖ ពុកខ្ញុំស្លូតណាស់ម្តាយខ្ញុំអត់ដឹងទេលោកគ្រូព្រោះអីខ្ញុំខូចតាំង ម៉ែខ្ញុំខូចតាំងពីខ្ញុំង៉ាៗ ហើយខែថ្ងៃក៏ខ្ញុំមិនចាំ ប៉ុន្តែដឹងតែឈ្មោះម្តាយឈ្មោះឃោប៉ុណ្ណោះឯងលោកគ្រូ។

ក៖ ចុះឪពុកម្តាយរបស់លោកយាយប្រកបការងារអ្វីដែរដើម្បីចិញ្ចឹមជីវិត?

ខ៖ មានធ្វើអីលោកគ្រូមានតែធ្វើស្រែប៉ុណ្ណោះឯងមានធ្វើអីទេ មានតែធ្វើស្រែប៉ុណ្ណឹងឯង ដល់អត់ពីប្រពន្ធទៅក៏ចិញ្ចឹមកូន៨ ៩ទៅក៏ធ្វើស្រែទៅ គាស់កកាយទៅ។

ក៖ ចុះឪពុកម្តាយរបស់យាយមានធ្លាប់ប្រាប់ប្រវិត្តរបស់គាត់មកកាន់យាយទេ?

ខ៖ អត់ទេលោកគ្រូអត់ដែលប្រាប់អីទេ គាត់អត់ដែលប្រាប់អីទេខ្ញុំអត់ដឹងដែរគាត់មិនដែលប្រាប់ប្រវិត្តរបស់គាត់ពីដើមមិញ គាត់ធ្វើអីគាត់រកស៊ីអីក៏មិនដឹងខ្ញុំអត់ដឹងគាត់មិនដែលប្រាប់សោះ តែពេលខ្ញុំដឹងក្តីមកគាត់មិនដែលប្រាប់ទេឃើញតែគាត់ធ្វើស្រែធ្វើភ្លឺប៉ុណ្ណោះឯង។

ក៖ ចុះយាយចាំអ្វីដែលអំពីឪឪពុកម្តាយរបស់យាយ ថាពួកគាត់ណឹងចូលចិត្តធ្វើអី ឬក៏គត់ចូលចិត្តហូបម្ហូបអីចឹងណាចាំអ្វីខ្លះដែរ? អនុស្សាវរីយ៍អ្វីខ្លះដែរជាមួយគាត់មិនអាចបំភ្លេចបាន?

ខ៖ គាត់មានម្ហូបអី ពេលណាបានម្ហូបទៅក៏មានត្រីមានសាច់ទៅក៏ស្លរម្ជូរទៅ មានអីទៅទិញឯផ្សារទៅ សាច់ជ្រូកមួយគីឡូទៅនាំកូនស៊ីទៅស៊ីរួចក៏ទៅធ្វើស្រែធ្វើភ្លឺទៅណាលោកគ្រូគ្មានអីទេ ព្រោះអីអ្នកស្រែមានតែប៉ុណ្ណោះឯង មានប្រហុកក៏ស៊ីប្រហុកមានអំបិលស៊ីអំបិល ហូបអំបិលទៅ។

ក៖ ចុះយាយមានរៀនអ្វីខ្លះដែរពីឪពុកម្តាយ ឬក៏បានរៀនជំនាញអ្វីដែរ គាត់បានបង្រៀនធ្វើស្រែធ្វើអីខ្លះទេ?

ខ៖ ធ្វើអីលោកគ្រូ?

ក៖ បានបង្រៀនលោកយាយខ្លះទេទាក់ទងនិងការធ្វើស្រែធ្វើអីគាត់បង្រៀនទេ?

ខ៖ អូ! អារឿងធ្វើស្រែស្ទូងខ្ញុំចេះធ្វើទាំងអស់ ស្រែស្ទូង ដកអីខ្ញុំធ្វើលោកគ្រូ។

ក៖ ចុះលោកយាយចាំជីដូនជីតាបានទេ ជីដូនជីតាខាងម្តាយ?

ខ៖ ខ្ញុំអត់ចាំទេលោកគ្រូ ខ្ញុំអត់ស្គាល់ដែរ។

ក៖ ខាងឪពុកក៏អត់ស្គាល់ដែរ?

ខ៖ ចាសអត់ស្គាល់ទេជីដូនជីតាខាងម្តាយក៏អត់ស្គាល់ ខាងឪពុកក៏អត់ស្គាល់ដែរព្រោះអីខ្ញុំង៉ាៗអញ្ចេះគិតមើលតាំងពីមួយខែកន្លះមកគិតមើលៗមិនដែលស្គាល់អី ទាល់តែធំឡើងបានដឹងនេះបង អានេះឪពុក ប៉ុនៗនេះហើយឪពុកពរ ពរទៅស្រែបំពេរកូន ឪពុកម្តាយខ្ញុំស្គាល់តើ ម្តាយខ្ញុំលឺឈ្មោះបងខ្ញុំនិយាយថាឈ្មោះឃោ។

ក៖ ចុះលោកយាយមានបងប្អូនឬក៏សាច់ញាតិណាដែលរស់នៅក្រៅប្រទេសទេលោកយាយ?

ខ៖ អត់មានទេលោកគ្រូ អត់មាន។

ក៖ ចុះស្វាមីរបស់លោកយាយមានឈ្មោះអ្វីដែរ?

ខ៖ ឈ្មោះខន នាមត្រកូលគាត់ឈ្មោះហាប់ ខន។

ក៖ ចុះលោកយាយបានរៀបអាពាហ៍ពិពាហ៍ជាមួយគាត់នៅឆ្នាំណាដែរ? ប្រហែលប៉ុន្មានឆ្នាំហើយ? ឬពេលយាយអាយុប៉ុន្មានដែរបានរៀបការ?

ខ៖ អាយុប៉ុន្មាន កាលបានណឹងអាយុ១៥។

ក៖ ១៥ឆ្នាំ?

ខ៖ ១៥ឆ្នាំ។

ក៖ ចុះការរៀបអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរ?

ខ៖ រៀបចំឡើងដោយចិត្តខ្លួនឯងទេលោកគ្រូ អត់មានម៉ែឪណាមករៀបចំទេ មានតែបងប្អូនទេរៀបចំដូចថាឧបមាថាយើងវាអត់ហើយរៀប១ថាស ២ថាសទៅលោកគ្រូ ធ្វើម៉េចកុំថាឲ្យដូចឧបមាថាខ្មោចវាធ្វើគេធ្វើឯងយើងចេះតែរៀបផ្តាច់ចោលទៅណាលោកគ្រូ។

ក៖ រៀបផ្តាច់ខ្មោច?

ខ៖ ចាស។

ក៖ ចុះកាលណឹងលោកយាយស្គាល់ស្វាមីលោកយាយទេមុនពេលរៀបការជាមួយគ្នាណឹង?

ខ៖ ស្គាល់ដែរ បើមិនស្គាល់ណាលោកគ្រូស្គាល់។

ក៖ ម៉េចបានស្គាល់គ្នាដែរលោកយាយ? នៅភូមិជាមួយគ្នាឬក៏ម៉េច?

ខ៖ ប៉ុន្តែខ្ញុំមកនៅជាមួយបងទេគេដែលបងបានប្រពន្ធនៅនិងចារក៏មកនៅជាមួយបងទៅក៏គេស្គាល់ ដូចឧបមាថាគេថាស្រលាញ់ទៅក៏។

ក៖ ចុះហេតុអីក៏យាយជ្រើសរើសរៀបការជាមួយស្វាមីយាយដែរកាលណឹង?

ខ៖ ទៅដឹងធ្វើម៉េចលោគ្រូបើចិត្តនិងចិត្តស្រលាញ់គ្នាហើយត្រូវតែរៀប ត្រូវតែស្រលាញ់គ្នាអញ្ចុះឯង។

ក៖ ចុះយាយមានមិត្តភិក្តដែលធំធាត់ស្និតស្នាលមកជាមួយគ្នាដល់សព្វថ្ងៃមានទេយាយ?

ខ៖ អត់ទេលោកគ្រូអត់មានទេ។

ក៖ ចុះយាយមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេយាយ?

ខ៖ សព្វថ្ងៃនេះ?

ក៖ ពីមុនមកណាយាយ?

ខ៖ ពីមុនអត់ដែលមានទេលោកគ្រូ។

ក៖ អត់មានចិញ្ចឹមគោទេកាលពីនៅជាមួយឪពុកម្តាយអី កាលពីឪពុកម្តាយមានគោមានក្របី មានរទេះមានសំលី មានធ្វើស្រែធ្វើភ្លឺណាលោកគ្រូ ដល់សម័យប៉ុល ពតនេះឯងទៅបែកបាក់ពីម៉ែពីបងពីប្អូនទៅក៏ខ្ញុំមកនៅជាមួយបង វាអស់ អស់គោអស់ក្របីទៅក៏ខ្ញុំមកនៅជាមួយបងទៅ។

ក៖ ចុះតាំងពីក្មេងមកដល់ឥឡូវ យាយធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតដែរយាយ? ដើម្បីចិញ្ចឹមកូនចៅ?

ខ៖ មានអីទេលោកគ្រូអើយមានតែដូចអាត្មាថាខ្ញុំសព្វថ្ងៃចិញ្ចឹមកូននេះណា មានអីទេមានតែរើសអេតចាយ ដូចឃើញស្រាប់ហើយលោកគ្រូសព្វថ្ងៃរកអីបានមានតែរើស  
អេតចាយចិញ្ចឹមកូនចិញ្ចឹមចៅនេះចៅប៉ុណ្ណេះ កូនឲ្យបានក៏ចិញ្ចឹមយាយទៅយាយរកបានក៏ចិញ្ចឹមកូនទៅ។

ក៖ ចុះយាយអាចប្រាប់បន្តិបានទេថាពេលវេលាណាក្នុងជីវិតរបស់យាយដែលលំបាកបំផុតដែរយាយ?

ខ៖ ចាស?

ក៖ ពេលវេលាមួយណាក្នុងជីវិតរបស់យាយដែលពិបាកបំផុតដែរយាយ?

ខ៖ អូយ! លោកគ្រូអើយកុំឲ្យនិយាយថារឿងពិបាកមិនពិបាក វេលាណាក៏ពិបាក ពិបាកមានអីនិងទៅរកអីបានមានតែពិបាកដើររកស៊ីខ្លួនយើង យើងចាស់ហើយយើងចេះតែទៅទៅលោកគ្រូ បើយើងមិនទៅបានអីហូប ហើយសង្ឃឹមចៅប៉ុណ្ណេះទៅរកអី ទៅរើសអេតចាយរាល់ថ្ងៃ ខ្ញុំនេះខ្ញុំសព្វថ្ងៃខ្ញុំរហេមរហាមណាស់លោកគ្រូអើយ ខ្ញុំមិនចង់និយាយទេខ្ញុំចង់តែយំ សង្ឃឹមកូនណាគេចិញ្ចឹមយើងគេបានប្រពន្ធបានកូនអស់  
ហើយ។

ក៖ បាទយាយ ចុះយាយអាចប្រាប់បន្តិចបានទេថាពេលវេលាណាក្នុងជីវិតរបស់យាយដែលយាយសប្បាយចិត្តជាងគេដែរយាយ?

ខ៖ ពេលណាយើងរកបានដូចយើងសប្បាយចិត្តណាលោកគ្រូ ដូចសប្បាយចិត្ត ពេលណាដែលរកមិនបានដូចលំបាកដូចថាក្នុងជីវិតរបស់ខ្ញុំលំបាកណាស់ ពិបាករកអ្វីមកបៀបមិនបានទេខ្ញុំប្រាប់លោកគ្រូ។

ក៖ ចុះយាយនៅពេលដែលយាយមានការលំបាកណឹងតើអ្វីដែលបណ្តាលឲ្យយាយមានការតស៊ូដែរយាយ?

ខ៖ វារឿងតស៊ូ វាចេះតែតស៊ូធ្វើម៉េចដែលយើងរកអីវាមិនបានចេះតែស៊ូទៅ ទៅអីសព្វថ្ងៃឃើញស្រាប់ហើយលោកគ្រូ។

ក៖ បាទ ចឹងតាំងពីក្មេងដល់ឥឡូវតើជីវិតយាយមានការផ្លាស់ប្តូរអ្វីខ្លះដែរយាយ?

ខ៖ តាំពីក្មេងពីដើមមិញនោះហា?

ក៖ បាទ។

ខ៖ កាលពីក្មេងពីដើមមិញណា ខ្ញុំពីដើមមិញខ្ញុំសប្បាយចិត្តដល់មកខ្លួនចាស់រកអីមិនបាន ធ្វើអីវាមិនកើត ដែលខ្ញុំចេះតែពិបាកសព្វថ្ងៃខ្ញុំពិបាក លំបាកវេទនា វេទនាដោយសារអីដោយសារចៅរកអីមិនបានគ្នារកអីក៏មិនបានដែរលោកគ្រូ ហើយកូនក៏គ្នាមិនដឹងទៅរកអី។

ក៖ បាទ ចុះកាលពីនៅក្មេងយាយធ្លាប់មានក្តីស្រម៉ៃថាធំឡើងចង់ធ្វើអ្វីទេយាយពេលយាយទៅរៀនណឹង?

ខ៖ កាលពីក្មេងមិញនោះហា?

ក៖ បាទ។

ខ៖ ពីក្មេងមិញបំណងខ្ញុំតែចង់ថាមាននេះទេចង់រៀនដល់អក្សរធ្វើម៉េចឲ្យចេះ ហើយរៀនធ្វើម៉េចបើមើលវិញទៅឃ្វាលគោ បកពីឃ្វាលគោទៅស្ទូង បកពីស្ទូងឃ្វាលគោ នេះពីក្មេងមិញលោកគ្រូខ្ញុំប្រាប់លោកគ្រូឯង។

ក៖ ចុះនៅសម័យប៉ុល ពតវិញណាយាយ យាយអាចប្រាប់ទេថាការស់នៅប្រចាំថ្ងៃ  
ណឹងយ៉ាងម៉េចដែរយាយ?

ខ៖ កាលសម័យប៉ុល ពតនោះលោកគ្រូ?

ក៖ បាទយាយ។

ខ៖ កាលពីសម័យប៉ុល ពតមិញណាគេប្រើឲ្យទៅដាំចេក គេប្រើឲ្យទៅជីកអន្លុង ឲ្យទៅជីកស្រះណាលោកគ្រូមកវិញគ្មានអីទេមានតែបបរ អង្ករមួយកំប៉ុងគ្នា៤ ៥នាក់ទៅគេបបរឲ្យស៊ីទៅហូបទៅ គេមិនឲ្យយើងនិយាយអីទេ ឲ្យតែហ៊ានឲ្យយើងនិយាយគេកសាងគេយកទៅសម្លាប់ចោលទាំងអស់លោកគ្រូ មួយពូជគេសម្លាប់ចោលទាំងអស់នេះខ្ញុំប្រាប់លោកគ្រូ។

ក៖ ចុះតាំងពីក្មេងមកដល់ឥឡូវចុះតើក្នុងជីវិតយាយ យាយការសោកស្តាយអ្វីខ្លះដែរយាយ?

ខ៖ សោកស្តាយដែរលោកគ្រូ សោកស្តាយដែរកាលពីដើមមិញយើងរកបានស៊ីឆ្ងាញ់ ដល់ចូលសម័យប៉ុល ពតណាលោកគ្រូដូចជាវាតឹងតែង តឹងតែងអីតឹងតែថាមិនឲ្យយើងស៊ីឆ្អែត ប្រើយើងក៏ប្រើ ធ្វើបាបយើងធ្វើតែហា៊ននិយាយអីខុសសីលធម៌ក៏ដោយ យើងនិយាយអីខុសគេយកយើងទៅសម្លាប់ចោលណាលោកគ្រូ នោះឯង។

ក៖ បាទយាយ ទាក់ទងជាមួយចំណងចំណូលចិត្តយាយវិញម្តង អញ្ចឹងតាំងពីក្មេងមកដល់សព្វថ្ងៃណឹងតើយាយចូលចិត្តពិសារម្ហូបណាជាងគេដែរ? យាយចូលចិត្តហូបម្ហូបណាដែរ?

ខ៖ និយាយពីរឿងម្ហូប មានប្រហុកក៏មានអំបិលក៏មានម្ជូរក៏មាន អត់មានស្អីទេលោកគ្រូ ដូចបើចង់ហូបក៏ប្រើកូនទៅណេះ កូនអើយទៅទិញសាច់គោកន្លះគីឡូមក សាច់មាន់កន្លះគីឡូមកនាំគ្នាស៊ី ហូបទៅប៉ុណ្ណោះឯង បើកូនមានក៏ហូបទៅបើកូនមិនមានក៏ប្រហុកអំបិលទៅណាលោកគ្រូ។

ក៖ បាទយាយ តែម្ហូបណាយាយចូលចិត្តហូបជាងគេដែរ ប្រសិនជាគេឲ្យយាយរើស ហូបម្ហូបណាជាងគេដែរ?

ខ៖ ខ្ញុំមិនដែលសូវរើសទេមានតែសម្លរម្ជូរប៉ុណ្ណោះឯង។

ក៖ ចូលចិត្តម្ជូរ?

ខ៖ ចាស ចូលចិត្តសម្លរម្ជូរតែសាច់គោខ្ញុំមិនដែលសូវហូបទេលោកគ្រូ មានតែម្ជូរប៉ុណ្ណោះឯង។

ក៖ ចុះយាយចូលចិត្តស្តាប់ចម្រៀងអីទេកាលពីក្មេងៗ កាលពីក្រមុំអីយាយ?

ខ៖ ពីក្រមុំមិញដែលសូវមានអីនិងស្តាប់លោកគ្រូអើយមានភ្លេងដៃយើងប៉ុណ្ណោះឯង មានតែភ្លេងដៃយើងប៉ុណ្ណោះឯងមានអី មានតែកូដទ្រនិងភ្លេងដៃប៉ុណ្ណោះឯង មានតែគេរាំគេរែកទៅក៏រាំនិងគេទៅលោកគ្រូ។

ក៖ ចុះអ្នកចម្រៀងណាដែលលោកយាយចូលចិត្តស្តាប់ជាងគេដែរលោកយាយ?

ខ៖ អូយ! ដូចខ្ញុំសព្វថ្ងៃនេះ ពីដើមមិញដែលសូវស្តាប់ទេលោកគ្រូអើយមិនដឹងចម្រៀងអី គិតតែអារឿងធ្វើការងារ ព្រឹកឡើងក៏ដាំបាយទៅច្រូតទៅ ព្រឹកឡើងដាំបាយទៅស្ទូងទៅ អត់មានថាគិតគូរថាចម្រៀងនេះចម្រៀងនោះទេខ្ញុំពីក្មេងខ្ញុំមិនដែលទេលោកគ្រូ។

ក៖ បាទយាយ ចុះយាយមានចេះលេងឧបករណ៍តន្រ្តីអ្វីទេយាយ?

ខ៖ អត់ទេលោកគ្រូអត់មានទេ។

ក៖ អត់ចេះទេ?

ខ៖ អត់ទេ។

ក៖ ចុះនៅក្នុងផ្ទះលោកយាយមានអ្នកចេះលេងទេ? បងប្អូនកូនចៅអី?

ខ៖ បងប្អូនខ្ញុំមានអីមានតែចេះកូដទ្រម្យ៉ាងប៉ុណ្ណោះឯងមានអ្នកណាលេងអីទេ។

ក៖ អរមានអ្នកចេះកូដទ្រដែរ?

ខ៖ ចាស។

ក៖ ចុះកាលពីនៅក្រមុំ ពេលភ្ជុំបិណ្ឌ ចូលឆ្នាំយាយបានទៅលេងល្បែងប្រជាប្រិយអ្វីខ្លះដែរតាមវត្តយាយ?

ខ៖ ទៅណឹងឯងលោកគ្រូ ទៅមើលគេលេងរបាំ ល្បែងអីចេះតែទៅៗណា ចេះតែទៅនិងគេទៅឪពុកនាំទៅក៏ទៅនិងគេទៅ បើថាឲ្យទៅរាំទៅរែកមិនដែលបានទៅទេបើថាទៅមើលគេលេងល្ខោនលេងធូនលេងអី ខ្ញុំចេះតែទៅជាមួយបងជាមួយអីទៅណាលោកគ្រូ។

ក៖ ណឹងហើយ ចុះមកដល់សព្វថ្ងៃនេះលោកយាយមានកូននិងចៅប៉ុន្មាននាក់ដែរលោកយាយ?

ខ៖ ចៅនោះអានេះមួយ មីនោះមួយ ហើយចៅខាងណេះនោះ៥ ៦ ៦ក្នុងពោះហើយ។

ក៖ បាទអញ្ចឹងមកដល់ចុងបញ្ចប់នេះតើលោកយាយមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់លោកយាយ ឬក៏ទូន្មានទៅកាន់ពួកគាត់ទេ ថាតើពួកគេគួរតែរស

នៅបែបណា ឬក៏ធ្វើជាមនុស្សបែបណាក្នុងសង្គមដែរយាយ?

ខ៖ គ្មានទេលោកគ្រូអើយ អត់មានអីនិងផ្តាំផ្ញើទៅទៀត វាអស់ អស់ពាក្យនិយាយ។

ក៖ ចង់ប្រដៅថាឲ្យគាត់ធ្វើជាមនុស្សបែបណា ធ្វើអំពើល្អក្នុងសង្គមម៉េចដែរយាយ?

ខ៖ កូនចៅខ្ញុំនោះ?

ក៖ បាទ។

ខ៖ កូនចៅខ្ញុំមានសង្គមណាអាក្រក់មានតែល្អដាក់ម្តាយជាទីបំផុត នេះអាប្រុសមួយ

មិញល្អណាស់ នេះមីនេះក៏ដោយ អត់មានអ្នកចិត្តអាក្រក់ដាក់ម្តាយចៅក៏ដោយមិនដែលមានចិត្តអាក្រក់ដាក់យាយដែរណាលោកគ្រូនោះឯង។

ក៖ បាទ អញ្ចឹងខ្ញុំសូមអរគុណដល់លោកយាយដែលបានចំណាយពេលវេលាសម្ភាន៍ជាមួយខ្ញុំយាយណា ខ្ញុំសូមជូនពរឲ្យយាយមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារយាយណា។

ខ៖ ចាស ចាស។

ក៖ បាទ។